KIRJALLINEN KYSYMYS E-1619/02 esittäjä(t): Stavros Xarchakos (PPE-DE) komissiolle. Yhteisön kolmannen tukikehyksen täytäntöönpano Kreikassa.



Virallinen lehti nro 028 E , 06/02/2003 s. 0124 - 0125



KIRJALLINEN KYSYMYS E-1619/02 esittäjä(t): Stavros Xarchakos (PPE-DE) komissiolle (6. kesäkuuta 2002) Aihe: Yhteisön kolmannen tukikehyksen täytäntöönpano Kreikassa Kreikan lehdistössä esiintyneiden tietojen mukaan komission jäsen Barnier on antanut pääministeri Simitisille ja liikenneministeri Christodoulakisille sekä talousministeri Verelisille osoittamissaan kirjeissä tiukan varoituksen koskien yhteisön kolmannen tukikehyksen määrärahojen käyttöönottoa. Näiden tietojen mukaan kirjeet on päivätty 18. huhtikuuta 2002 ja niissä määritetään tiettyjä ongelmia kuten perusrakennehankkeiden edistäminen ilman asiaa koskevien tutkimusten tekemistä, budjetin ylityksiä, epävarmuutta siitä valmistuvatko perusrakennehankkeet vuoteen 2008 mennessä ym. Kreikan lehdistössä mainitaan, ettei tämä ole ensimmäinen kerta, kun komission jäsen Barnier yrittää saada Kreikan hallituksen tiedostamaan nämä ongelmat, sillä tätä ennen on lähetetty muitakin kirjeitä, jotka on osoitettu Simitisille, Papantonioulle ja Pachtasille. Montako kertaa komission jäsen Barnier on lähettänyt Kreikan pääministerille ja toimivaltaisille ministereille osoitettuja kirjeitä, jotka koskevat yhteisön kolmannen tukikehyksen määrärahojen käyttöönoton nopeuttamista? Onko totta, että vuodesta 2003 lähtien aletaan supistaa ja peruuttaa ohjelmia, jotka ovat yli kaksi vuotta jäljessä aikataulusta? Millä aloilla näitä viivästymisiä esiintyy ja mitä suuria perusrakennehankkeita ne koskevat? Onko totta, että komissio kieltäytyy maksamasta määrärahoja sellaisia yhteisön toisen tukikehyksen piiriin kuuluvia hankkeita koskevien lisämaksujen kattamiseksi, joiden yhteydessä on havaittu budjetin ylityksiä? Onko komissio tietoinen siitä, aikooko Kreikan hallitus kattaa nämä kustannusten ylitykset Kreikan talousarviosta? Michel Barnier'n komission puolesta antama vastaus (19. heinäkuuta 2002) Arvoisan parlamentin jäsenen mainitsemissa lehtiartikkeleissa viitataan komission ja Kreikan toimivaltaisten viranomaisten väliseen kirjeenvaihtoon tiettyjen komission suorittamien tarkastusten tuloksista Patraksen ja Kreikan pohjoisrajan väliseen rautatiehen liittyvien kolmen yksittäisen hankkeen osalta. Kyseiset hankkeet osarahoitetaan koheesiorahastosta. Tällainen käytäntö on yleinen koheesiorahaston päivittäisessä hallinnoinnissa. Koheesiorahastosta annetussa asetuksessa(1) säädetään, että hankkeita koskevien tarkastusten tuloksia tarkastellaan yhdessä jäsenvaltion asianomaisten viranomaisten kanssa. Tämä menettely on parhaillaan käynnissä. Maksusitoumusten vapauttamista viran puolesta (ns. n+2 -sääntö) koskevat yksityiskohtaiset soveltamissäännöt sisältyvät rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(2) 31 artiklan 2 kohtaan. On vielä ennenaikaista arvioida, mihin ohjelmiin ja millaisiin määriin kyseistä sääntöä sovelletaan. Kreikan osalta sääntöä sovelletaan vasta vuoden 2003 lopussa, koska ensimmäiset maksusitoumukset kaudeksi 20002006 tehtiin vuonna 2001. Ohjelmakauden 19941999 osalta menojen tukikelpoisuuden päättymisajankohdaksi on vahvistettu 31. joulukuuta 2001. Jäsenvaltioilla on kuusi kuukautta aikaa (ts. 30. kesäkuuta 2002 asti) esittää lopulliset menoilmoitukset ja kertomukset ohjelmien täytäntöönpanosta, koska mahdolliset valitusmenettelyt on saatettava päätökseen 31. maaliskuuta 2003 mennessä. Tämän vuoksi komissio ei voi tässä vaiheessa antaa tietoja Kreikan ohjelmien päättämisestä. (1) Neuvoston asetus (EY) N:o 1264/1999, annettu 21 päivänä kesäkuuta 1999, koheesiorahastosta annetun asetuksen (EY) N:o 1164/94 muuttamisesta (EYVL L 161, 26.6.1999). (2) EYVL L 161, 26.6.1999.